b'\n_START_ARTICLE_\nRadwa Ashour\n_START_PARAGRAPH_\nRadwa Ashour (26. toukokuuta 1946 Kairo \xe2\x80\x93 30. marraskuuta 2014) oli egyptil\xc3\xa4inen kirjailija ja englannin kielen professori Kairon Ain Shams -yliopistossa._NEWLINE_Ashour syntyi kairolaisen lakimiesperheen tytt\xc3\xa4reksi. H\xc3\xa4n suoritti alemman korkeakoulututkinnon englannin kieless\xc3\xa4 Kairon yliopistossa vuonna 1967 ja ylemm\xc3\xa4n 1972 p\xc3\xa4\xc3\xa4aineenaan vertaileva kielitiede. Vuonna 1975 h\xc3\xa4n v\xc3\xa4itteli tohtoriksi Massachusettsin yliopistossa Yhdysvalloissa aiheenaan afroamerikkalainen kirjallisuus._NEWLINE_Vuonna 1967 Ashour aloitti pitk\xc3\xa4n rupeamansa kairolaisessa Ain Shams -yliopistossa. Vuonna 1986 h\xc3\xa4nest\xc3\xa4 tuli englannin kielen ja vertailevan kielitieteen professori ja vuosina 1990\xe2\x80\x931993 h\xc3\xa4n johti yliopiston englannin kielen laitosta._NEWLINE_Ashour oli tunnettu poliittisesta aktivismistaan. Kun Egyptin presidentti Anwar Sadat pyrki normalisoimaan maan suhteita Israelin kanssa, Ashour oli mukana perustamassa yliopistoissa esiintyv\xc3\xa4n sionismin vastaista komiteaa. My\xc3\xb6hemmin Hosni Mubarakin presidenttikaudella Ashour oli mukana yliopistojen itsen\xc3\xa4isyytt\xc3\xa4 ajavassa liikkeess\xc3\xa4._NEWLINE_Radwa Ashour oli yksi toimittajista vuonna 2004 julkaistussa neliosaisessa hakuteoksessa arabiankielisist\xc3\xa4 naiskirjailijoista.  H\xc3\xa4n on tutkinut my\xc3\xb6s William Blaken, Kahlil Gibranin ja palestiinalaisen Ghassan Kanafanin tuotantoa. Oman kaunokirjallisen uransa h\xc3\xa4n aloitti vasta 1980-luvulla. Vuoden 1983 muistelmia opiskeluvuosista Yhdysvalloissa seurasi esikoisromaani Hajar Dafi 1985. H\xc3\xa4nen tunnetuin teoskokonaisuutensa on Granada-trilogia, joka julkaistiin 1994\xe2\x80\x931995.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nVuonna 1970 Ashour avioitui palestiinalaisen runoilija Murid al-Barghuthin kanssa, ja he asuivat avioliittonsa aluksi lyhyen aikaa Kuwaitissa. Vuonna 1977 al-Barghuthi karkotettiin Egyptist\xc3\xa4 ja h\xc3\xa4n asettui Unkariin. Heid\xc3\xa4n poikansa Tamim El-Barghouti (s. 1977) on my\xc3\xb6s runoilija.'